En nom de la sainte Trinitez, dou Pere, dou Fil et dou Saint Esperit, amen. En l’an de l’Incarnation Nostre Soignor Jhesucrist mil trois cenz trente et trois, le lundy après l’uictane de la Rexurrection Nostre Soignor. Cum pour le pechié de nostre premier pere, toute humaine nature soit transitore et mortelx, et nule chouse soit plus certaine de la mort ne moins certain de l’ore de ycelle: pour ce, je Richarz de Montbeliart, sire de Montron et d’Antigni, filz cay en arriere de bone memoire monsieur Thierry de Montbeliard, soignor jaydis de Montfort et d’Antigni, estanz par la grace Nostre Soignor en bone disposition de corps, d’antandement et de panssée, deserranz et porvoyens au servement de mains, pour eschevir les periz qui puent advenir chascun jour en ceste mortel vie et que je ne trespassoye de ces siegle sans ordination de testement ou de darriere velontey, de moy et de mes biens corporelz que Deus m’ay doney, je ordene et faiz mon testement ou darriere veluntey en la meniere qui s’ansuit, toite autre testement rapalé se onques point en fis. Premierement, je vuil et comant que my debt soient paiez et my clems et tortfaiz soient emendez et pacifiez par la main de mes executours les quelx je nommeray cy desouz. Item, je fais, instut et estaubli mes hors ceaulx qui de droit et de costume doyvent havoir sanz testement la succession de mes biens. Item, je eslis ma sepulture en l’eglise de Saint Ladre d’Ostun, en la nef deu mostier devant le chanceaul, et vuil et ordene que li corps de moy soit aportez au dit leu queque part que je trespassoye decay la mer, à laquelle eglise, je done et laissois cent livres de tornoiz pour acheter dex levrées de terre à la valour de tornoiz de annuel et perpetuel rante pour fare chascun an en ladicte esglise hun anniversaire pour le remede de moy et de mes ancessours le jour de mon obit; et vuil et commant que le jour de ma sepulture soint offerz doux chevaulx en l’eglise de Saint Ladre d’Ostun, surs les quelx hauray doux hommes armez, c’est à savor hun des chevaux à gerre et l’autre à tornoy: et vuil que li dy chevaux et li arnoiz soint vandu pour la main dou dien et dou chantre de la dicte eglise et de l’un ou des doux de mes executours, en tel meniere que dou preis que l’on en hauray, quarante livres soint bailliés au dien et au chapistre de la dicte eglise le jour de mon obit, pour leur offerande des chevaux et des arnois, et li revenans se convertisse en acheter rantes perpetuelles pour les diz dien et chapistre, et l’un ou les doux de mes executours pour fare anniversaires en ladicte eglise chascun an pour le remede de mame et de mes ancessours. Item, je doins et laissois dex livres pour departir le dit jour au college la dicte eglise. Item, je vuil et comman que cent soudées de terre à tornoiz que ma dame ma mere laissay à l’eglise de Foissey soient assises par la main de mes executours pour fare hun anniversaire chascun an une foiz, et soint apalley troze prestres qui faront le dit anniversaire et des diz centz soubz d’annuel et perpetuel rente saray fait li diz offices et chascun hait doze deniers avec la refection et li reavenuz soit au curey: les quelx cent soudées de terre je vuil qu’elles soint assises sur les dymes de Foissey acquis de ma dame Florant de Aucey et Jehan Musot. Item, je doins et laissois à l’eglise de Taumiré cent soubz une foiz; item, à l’eglise de Baissey, quarante soubz une foiz; item, à l’uevre de l’eglise de Veilez, vingt soubz; item, à l’uevre de l’eglise de Culestres, vint soubz; item, à l’uevre de Saint Prier, dex soubz; à l’uevre de Saint Larant d’Arney, dex soubz; à l’uevre de Saint Jaque d’Arney, dex soubz; item, à l’uevre de Saint Martin de Ronchaul, cinquante soubz. Item, je done et laissois au convant des freres menours de Beane trante livres tornoiz une foiz, et prie es diz freres que il chanteent une messe chascune semene pour le remede de mame, jusques à hun an deis le jour de mon obit. Item, je vuil et comman que danz li quinzene après mon deceps, que quarante prestres soint apallez, li quelx chanteront, pour le remede de mame, celuy jour en la chapalle d’Antigny, et que chascuns prestres hait douz soubs tornoiz et la refection pleniere enxuit comme il acostumey de faire à chergey. Item, je doins et quittois à toutes les femmes veuves de ma terre, l’année après son deceps, lour tailes et ne vuil que celle année l’on lour demandoit riens pour raison de tailes. Item, je vuil et comman que my hors soint tetnuz de administrer perpetuellement et à touz jours à la chapalle d’Antigny oyle à suffisence pour alumer doues lamps, c’est à savor l’une devant l’autey Nostre-Dame et l’autre devant l’autey sainte Katherine. Item, je doins et lais es hors Pereaul d’Antigny quarante livres; item, à Aymart Moncuy, vint livres. Item, je doins et lais à Perrin de Ronchaul, mon escuer, cinquante livres; item, à Perrin Chaulleboy, quarante livres; item, au Qualier, mon chambrier, dex livres. Item, je doins et lais dame Katherine de Pontoilier, nonein de Tart, trente livres; item, ma dame de Pontoillier, vint livres pour ses bons et agreaubles services qu’elle m’a fait ou temps passey. Item, je vuil et comman que cinquante livres de tornoiz soint baillés et delivrées après mon obit au gardien dou convent des Cordeliers de Dijon qui pour le temps saray pour ordoner à salut de mame par luy et dou consentement et par le sehu de mes executours. Item, je doins et lais à Guillaume de Culestres, mon escuier, vint livres; item, à Mons. Richar de Corchanton, mon chapallain, dex livres; item, à Mons. Jehan de Montfort, mon chapallain, cent soubz; item, à Quilot de Corchanton, sexante soubz; item, à Porrat de Comblans, mon arbalestrier, vint livres; item, à Gautier d’Antigny, charreton de ma bien amée compaigne et femme, cent soubz; item, à Jehannot de Feenay, mon portier, sexante soubz; item, à Porrat de Chalon, qui garde mon chevaul, quarante soubz; item, à Rigoley de Chesoiges, cent soubz; item, à maistre Regnaud de Salon, mon messagier, cent soubz; item, à Mons. Pascaul, cinquante soubz une foiz; item, à toutes les eglises d’Osteun et de la ville de Beane parochiaulz, à chascune d’icelles vint soubz tornoiz une foiz; item, au college de Nostre Dame de Beane, cent soubz; item, à l’ospital de la Madeleine dou dit leu vint soubz; item, à sire Hugue de Montfort, sexante soubz; item, es hors Parise Suer, Hugue de Montfort, dex livres; item, à Hugote, file Martin Guiar, dex livres. Item, je vuil et comman que l’an de mon obit soint achetez bureauls et sargiz pour fare cotes et departir ycelles par la main de mes executours jusques à cinquante livres tornoiz, pour le remede de mame. Item, je doins et lais pour cinc povres pucelles de ma terre marier cent livres de tornoiz à departir entre elles par la main de mes executours. Item, je done et laissois à chascune eglise ou mes corps repouseray quant l’on le porteray inhumer hun drap de quarante soubz et quatre cierge de huit livres de cire. Item, je doins et laissois à l’ospitaul dou Saint Esperit de Dijon et de Nostre Dame, à chascun cent soub pour la pitance des povres; item, à l’ospitaul de la Madeleine et de Demaange le Riche, à chascun quarante soubz; item, au convant des freres menours de Dijon dex livres tornoiz; item, au convant des Jaqobins de Dijon, cent soubz; item, au convant des freres menours de Besançon, quarante soubz; item, au convant des freres menours de Salins, quarante soubz; item, à Jofroy de Cusel, mon escuer, sexante livres tornoiz, tant pour cause de cent soudées de terre que je li havoye donées, lesquelles je li hostes pour certaine cause, cum pour aucunes chouses que ma premiere femme li laissay en sun testement. Item, je vuil et comman que cent livres soint presentées et delivrées par les mains de mes executours à Mons. Symon le Moichat, chevalier, ou cas que il tout avant huevre me voudroit pardoner et quitter toute la meprison et le torfait que je havoye de luy se il estoit plux granz ou jugement de Nostre Soignour que n’est la dicte somme d’argent: et se il ne vouloit ansit fare, je vuil que mi executours en deschargent l’ame de moy de ce qu’il pourront prevoir ou mettre en veritey des domaiges qu’il havoit sostenu par moy. Item, je doins et lais au convant de Saillon de l’ordre de Chartrosse dex livres pour lor necessitez; item, es freres de Pontoillier, sexante soubz; item, es freres dou Vaul Nostre Dame desouz Talant, vint soubz; item, au convant des freres menours de Lahon, sexante soubz; item, es Cordeliers de ce moime leu, quarante soubz; item, es Cordeliers de Besençon, sexante soubz; item, à l’eglise de la Chapalle le Duc de Dijon, cent soubz; item, à l’eglise de Feenay, sexante soubz une foiz. Item, je laissois cent livres de tornoiz les quelles demourront es mains de mes executours pour anvoier en la terre sainte, se passeige se fait l’an après mon deceps ou le secun ou le tier, et ou cas ou il ne se faroit je vuil que my diz executours convertissent les dictes cent livres en messes à faire chanter et huevres de miscricordes pour le remede de mame. Item, je doins et lais au chapistres generaul de Citeaulz dex livres de tornoiz; item, au chapistre generaul de l’ordre des freres menours qui saray après mon obit vint livres pour pitance; item, au chapistre provinciaul de l’ordre dessus dicte dex livres; item, au chapistre de l’ordre des Jacobins provinciaul, dex livres. Item, je vuil et comman que cinquante livres de tornoiz soint baliés et delivrées à ma chiere et amée compaigne et espouse cy desouz nommée, pour faire chanter messes pour le remede de mame par incontenant après mon deceps. Item, je vuil et ordene que toutes les somes des deniers contenues en ce mon present testement cy dessus et cy desouz qui ne sont nommées soient paiés à la monnoye corrant communement en la duchey de Bourgoingne. Item, je vuil et ordene que ma chiere et bien amée espouse et compaigne, ma dame Ysabeaul de Pontoillier, hait pour son doare le chateal d’Antigny et toutes les apertenances et toute la terre de la chastelerie d’Antigny, sans rien exceptier, tant maisons, forz, villes, bois, eaux et estanz, molins, fourz, rantes, censes, justices, soigneries, fierz, rerefierz, gardes, mainmortes, quant toutes autres chouses generalement quelx quelles soient, et commant l’on les puisse ou doye nommer, que je hay pehus ou doy havor ou hauray au temps de mon obit en la dicte chastelerie d’Antigny: et ne pouray la dicte dame vandre les autres forez plux avant ne plux efforcement que il hait acostumez à fare en tel cas. Item, hauray encour la dicte dame d’Antigny doux cens livres de tornoiz chascun an surs la terre de Chaygny, le cours de sa vie durant: c’est à savor cent livres à la feste de saint Barthelemie et cent es Bordes. Et vuil et comman que se my hors cessent en paier les dictes doux cenz à la dicte dame livres d’Antigny es diz termes, que par hun chascun jour par lequel l’on cesseroit l’on soit tenuz doner et paier à celui qui ou nom de ly attendroit le dit paement vint soubz pour ses despans, et par ytant vuil je qu’elle quittoit sun droit de doare quel li pourroit appartenir par cause de moy quelque chouse que ce soit ne an quelque pais tant en la duchey de Borgoigne comme en la comtey ne ailours, saul à la dicte dame sun droit des acquest faiz et à fare en quelque pais que ce soit. Item, vuil et ordene que la dicte dame d’Antigny hait encour toutes ses robes, sun cher et ses chevaux, mes joyaulx et les sienz touz et toute nostre vaisselemante d’our et d’argent quoique nous en havons ou haurons ou temps de lours. Item, done encour à la dicte dame d’Antigny touz les mobles des hostez d’Antigny, de Salein et de Chauley et de autres hostez qu’elle tient à sa vie, tant mobles et garnisons d’ostey quelx qu’il soint, qum blebz, vins, foins, avoines, charz salées et toutes autres chouses et garnisons qui saront au dit temps en ces diz hostez; et n’est pas inantanté que se il havoit deniers, poissons en eaulx, chevaux, bestes vives qu’elle les emportat par la cause de ceste presente donation ou ordonance, mais elle y hauroit sun droit tel comme costume de pais done. Item, vuil acort et ordene que la dicte dame hait la moitier de touz les autres mobles quelx qu’il soint en mes autres lues et chatelx que part que il soint, saul et retenu à mes horz, les armes, arbelestes, quarreaul, angins et autres chouses d’armehure et d’artoilerie qui saront es diz lues, les quelx il convient estre demoranz es diz lues et par ansit demoirer à mes diz hors seul et par le tout, sanz ce que la dicte dame y puisse riens demander ne reclamer. Item, vuil et ordene que my executours teneent mil livrées de tarre en leur main et fare lever par aux et en nom d’aux jusques à tant que mes testementz et execution soit paiéz et acumpliz en tel meniere que my diz executours saront tenu de randre compte chascun an une foiz à mes diz horz jusques à fin de la dicte execution, et saront les dictes livrées de terre assises à Montron et à Monfort ou au plux près ce lay ne les povhoit l’on fare. Item, my executours pouront ovrer en touz cas en la meniere que bons et loyaulx executours davent fare: et se il advenoit par avanture que aucuns d’eux feisseent savor la jornée sy comme il appartient à fare et il n’an y venoit que huns, il pourroit avant aler touz jourz en l’execution, appalé avec luy l’official ou sun lue tenant, de la dyocise ou ce saroit, et toutes foiz que il advinenroit auxit l’uns des executours qui venuz y saroit pouroit avant aler en la meniere cy dessus dicte et mettre à fin ce que li autres hauroit commencié. Item, je vuil et ordene que mi executours qui entreprendront le fait de ma execution haient le don que je lour laisse, et li autres qui chargier ne s’an vourient ne haient riens. Item, je vuil et ordene que my executours soint crehu des despans que il faront par lor loyautey: et est à savor que mi diz executours faront sarement que il faront lour despans en la prosecution de la dicte execution les plus convenaubles et amoderéz que il pourront selon lor estat et, avec ce, que la dicte execution accompliront et mettront à fin le plux tost que il pourront bonement. Et de ce mien testement ou darrniere velontey je fais, nomme et estaubli mes executours, c’est à savor, ma chiere et bien amée compaigne et espouse ma dame Ysabeaul de Pontoillier, Mons. Oudear, soignour de Montagu, venerable personne le dyen de la chapalle le duc de Dijon, Mons. Robert d’Aubigny, Mons. Hugue de Mailey, chevalier, discrete personne maistre Eude Chois, l’official de Besançon qui par le temps saray, Mons. Daumais, soignour de Lespinace, et Adam Dessoye pour aussit comme dessus est demsié: es quelx executours dessus nommés, à tous ensemble et chascun pour soy je requer et supplie tant humblement comme je pehus plus que par Deu et par pitié vuilent prandre surs aux la charge de l’execution de ce present testement ou darrniere velontey: et je doins mentenant, baille et delivre en lour mains les dictes mil levrées de terre surs ma terre de Montron et de Monfort ou au près, se es diz lues ne les povhoit les parfare sy comme devant est diz: et de ycelles mil levrées de terre je dois mentenant pour adonques les met en veraye et corporel possession ou auxi et mes devant diz executours touz ensamble et hun chascun par soy qui la charge de ma execution en luy pouroit dois lore de mentenant en revès et m’an devès pour toutes les chouses dessus dictes accomplir et assevir; et reconiois, confesse et affirme que les dictes mil levrées de terre je tyen et possede en nom de mes executours dessus nommez espiciaulement en nom de ceaulx qui s’antremetront et pranront en aux la charge de l’execution des chouses dessuz dictes. Et dons à mes diz executours et à chascun d’aulx se il ne puent ou vuilent tout ensamble entandre es devant dictes choses mettre à execution pleniere puissance et commendement espiciaul de lever, de exploitier, de occuper, de pranre et de possider senz nule contradiction les dictes mil levrées de terre ez diz lues pour ausit comme dessus est devevié, et de requerir ycelles en jugement et fuors jugement par aux ou par l’un ou par les doux ou par autre hun ou plusieurs en nom d’aux pour deschargier l’ame de moy. Et pour les chouses dessus dictes mettre à execution dehue, et cum selon la divine doctrine nuls biens ne doit estre faiz ne nuls services sanz remuneration, et je voy evidement que la execution de ce present testement, darrniere velonté ou ordination saray de grant charge et de grant travaul, je pour ce doins et laissois à mes diz executeurs et à chascun pour soy les chouses cy dessouz nommées: premièrement je doins et laissois au soignour de Montagu cent livres de tornoiz pour hun palefroy; item, au dien de la chapalle le duc de Dijon, sexante livres; item, à Mons. Robert d’Aubigny, cinquante livres; item, à Mons. Daumais, soignour de Lespinace, cinquante livres; item, à Mons. Hugue de Mailey, cinquante livres; item, à [...]